E-tol-wanbetalers gaan duur betaal – SanralGroot rekeninge wag vir motoriste wat nie vir die e-tolstelsel registreer nie, en wat nie hul rekening binne ŉ week betaal nie. “Hierdie individue gaan op die einde sowat ses keer duurder vir tolgeld betaal,” het die Suid-Afrikaanse Nasionale Padagentskap (Sanral) op hul webwerf gesê. Sanral het gesê e-toltariewe verskil afhangende van of motoriste ‘n e-tol rekening en ‘n e-tolskyfie het, of ‘n e-tolskyfie sonder ‘n e-tolrekening. Diegene sonder enige van dié opsies, gaan uiteindelik meer moet opdok. Motoriste met e-tolrekeninge is geregistreerde gebruikers. Indien jy nie ŉ geregistreerde gebruiker is nie, het jy nie ŉ e-tolrekening nie. Volgens Sanral sal ŉ motoris van ŉ ligte voertuig, wat nie ŉ e-tolskyfie het, of geregistreer is nie, byvoorbeeld by die Barbet-tolhek naby Lynnwoodweg op die N1-snelweg in Pretoria R3.48 betaal. “As die motoris egter nie binne ŉ week sy tolgeld betaal nie, sal hy R10.44 moet betaal,” sê Sanral. ŉ Geregistreerde motoris met ŉ e-tolskyfie sal by dieselfde tolhek R1.80 betaal indien dié motoris binne ŉ week betaal of as sy e-tolrekening op datum is en indien die betrokke motoris vir die spesifieke “tyd van dag”- of “gereelde gebruiker”-afslag kwalifiseer. Lees meer hier.